**BASES REGULADORES ESPECÍFIQUES PER AL PROGRAMA D’ARRANJAMENT D’HABITATGES I AJUDES TÈCNIQUES EN EL DOMICILI DE PERSONES GRANS I DE PERSONES AMB DISCAPACITAT AL MUNICIPI DE CARDONA**

1. **ANTECEDENTS**

L’Ajuntament de Cardona considera de gran interès donar suport als col·lectiu de gent gran i persones amb discapacitat, fomentant el suport a la seva autonomia personal a través del programa de suport als arranjaments d’habitatges.

La Diputació de Barcelona ha promogut el Programa d’arranjament d’habitatges durant diverses anualitats. Aquest Programa té la finalitat de promoure l'autonomia funcional i millorar la qualitat de vida al domicili de persones grans i persones amb necessitats especials, garantint les condicions de seguretat, higiene, habitabilitat i eficiència energètica mínimes, afavorint l'accessibilitat i la qualitat de vida de les persones dins la seva llar.

El Programa s'adreça a persones de 65 anys o més, que tinguin dificultats per desenvolupar les activitats de la vida diària i amb insuficiència de recursos econòmics, i a persones més grans de 80 anys que visquin soles o amb una altra persona gran. També s'adreça a persones amb necessitats especials pel que fa a la seva capacitat física i psíquica per a desenvolupar les activitats de la vida diària dins la llar (amb o sense certificació del grau de discapacitat).

El Programa contempla la realització de reformes d’adaptació funcional i/o la instal·lació d’ajudes tècniques, inclosos elements de desplaçament, de llit i per a la comunicació. Les tipologies d’intervenció d’arranjaments són:

* En banys, per afavorir l’accessibilitat i facilitar la higiene personal.
* En cuines, per millorar les condicions de seguretat i ús.
* De caràcter general, per facilitar la mobilitat i accessibilitat al domicili, especialment en zones de trànsit.
* Actuacions complementàries de millora de l'eficiència energètica dels domicilis.

Aquest ajuntament té interès en sol·licitar i acollir-se als ajuts anuals que pugui convocar la Diputació de Barcelona en matèria d’arranjament d’habitatges i per això s’estableixen les presents bases, per tal de regular les condicions d’accés al Programa d’arranjament d’habitatges al municipi de Cardona.

1. **OBJECTE**

El Programa d'Arranjament d'Habitatges municipal té la finalitat de promoure l'autonomia personal i millorar la qualitat de vida al domicili de les persones grans i de les persones amb discapacitat, garantint les condicions d’accessibilitat, seguretat, higiene, habitabilitat i eficiència energètica mínimes dels habitatges objecte de les intervencions.

L'objecte de les presents bases és regular i fixar els criteris i el procediment de sol·licitud de participació en el Programa i derivació de les demandes, mentre que la resta de fases són funció que assumeix la Diputació de Barcelona. Tanmateix, l’ajuntament s’ha de responsabilitzar de fer l’acompanyament a les visites de valoració inicial i de comprovació final.

1. **TIPOLOGIA D’INTERVENCIÓ**

Es tracta d’un programa d’adaptació funcional d’habitatges que pretén facilitar reformes bàsiques consistents en reparacions, petites obres no estructurals i instal·lacions d’ajuts tècnics, d’acord amb les intervencions que es recullen als annexes I i II de les presents bases.

Les subvencions estan subjectes al compliment de la finalitat d’interès general a què es condicioni l’atorgament i tenen caràcter no devolutiu, sense perjudici del reintegrament inherent a l’incompliment de les condicions i càrregues imposades a l’acte de concessió.

1. **EXECUCIÓ, GESTIÓ DEL PROGRAMA I FASES D’EXECUCIÓ**

En cada convocatòria anual es fixaran els terminis de sol·licitud, realització de les intervencions i de justificació de l’ajut.

El programa es desenvolupa en diferents fases, d’acord amb els procediments fixats per la Diputació de Barcelona i les presents bases:

• Sol·licitud de participació en el programa

Un cop efectuada la sol·licitud, els serveis socials municipals faran la identificació de les persones beneficiàries a través dels criteris d’atorgament de les subvencions previstos en aquestes bases.

• Derivació de les demandes a la Diputació de Barcelona

Identificades les persones beneficiàries, l’Ajuntament traslladarà a la Diputació de Barcelona les demandes, d’acord amb les instruccions que determini l’Àrea d’Atenció a les Persones de la Diputació.

• Valoració

Un cop mecanitzades les demandes, la Diputació de Barcelona, mitjançant l’empresa que assumeix el suport tècnic i direcció facultativa, contactarà amb l’ajuntament per concretar dia i hora per a realitzar les visites als domicilis on s’haurà d’intervenir per tal de valorar les necessitats sociosanitàries de les persones i les possibilitats d’adaptació funcional de l’habitatge.

A aquesta visita hi assistirà l’equip professional que presta el suport tècnic

–arquitecte/o terapeuta professional-, l’empresa encarregada de l’execució de l’arranjament, i la persona referent de l’ajuntament.

• Prescripció i autorització

La direcció facultativa de les obres, acompanyada dels serveis socials i/o els serveis tècnics municipals, verificarà les demandes d’arranjaments, realitzarà la visita inicial de valoració al domicili, prescriurà les accions a dur a terme a l’habitatge i sol·licitarà l’acceptació de la persona beneficiària.

La direcció facultativa confeccionarà, de mutu acord amb l’Ajuntament, l’informe d’adaptació funcional, acreditant la viabilitat i la proposta d’intervenció, que incorporarà l’acceptació per part de la persona beneficiària, la notificació a l’arrendador de l’assabentat (en els casos d’habitatges o pisos de lloguer) i el pressupost de la intervenció.

• Execució dels arranjaments

La direcció facultativa, una vegada autoritzat el pressupost per part de la Diputació de Barcelona, farà arribar l’informe de prescripció o encàrrec d’execució dels arranjaments que correspongui.

• Comprovació i confirmació final

La direcció facultativa acordarà amb l’ajuntament la realització d’una visita conjunta al domicili on s’hagi realitzat l’arranjament i acreditarà la seva execució mitjançant l’Acta de comprovació i conformació final. A més realitzarà les actuacions necessàries per a garantir el bon ús i aprofitament per part de la persona beneficiària de les adaptacions funcionals realitzades en el domicili, facilitant-li les orientacions pertinents.

També recollirà la valoració per part de la persona beneficiària de les actuacions realitzades i del tracte rebut.

1. **REQUISITS DE LES PERSONES BENEFICIÀRIES**

Podran ser beneficiaris/àries d’aquestes bases les següents:

* Persones empadronades a Cardona de 65 anys o més, preferentment amb discapacitat igual o superior al 33% (segons certificat de discapacitat de l’ICASS de la Generalitat de Catalunya) o en situació de dependència, grau de dependència reconegut segons la Llei 39/2006, de 14 de desembre, de promoció de l'autonomia personal i atenció a les persones en situació de dependència (grau I, II o III) o en situació de vulnerabilitat en ser persones que viuen soles o amb una altra persona gran o es troben en situació de fragilitat per qüestions d’edat, salut i/o manca d’autonomia personal o insuficiència de recursos econòmics.
* Persones empadronades a Cardona més grans de 80 anys que visquin soles o amb una altra persona gran.
* Persones empadronades a Cardona menors de 65 anys amb necessitats especials per desenvolupar les activitats de la vida diària a la llar en relació a la seva capacitat física o psíquica.

L'habitatge objecte de les actuacions ha de ser el domicili habitual de la persona beneficiària i on estigui empadronada.

1. **SOL·LICITUDS, DOCUMENTACIÓ A APORTAR I TERMINI**

Les sol·licituds s'han de formular mitjançant els impresos normalitzats que es podran obtenir a la web [www.cardona.cat](http://www.cardona.cat), i a l’Oficina de Serveis socials.

A la sol·licitud, la persona interessada haurà d’adjuntar la documentació següent:

* DNI de la persona beneficiària de l’ajut i del representant legal, si s’escau.
* Acreditació de la composició de la unitat familiar
* Certificat de pensions de l’INSS de l’any en curs.
* Grau de discapacitat i/o dependència.
* Acreditació del règim de tinença de l’habitatge i titularitat (escriptura pública de propietat o contracte de lloguer).
* Declaració de renda de l’últim exercici

Les sol·licituds hauran de presentar-se per escrit mitjançant la complementació del model normalitzat, que serà signat per la persona interessada o pel representant legal.

Les sol·licituds, conjuntament amb la documentació exigida, s’hauran de presentar al Registre de Serveis Socials de l’Ajuntament de Cardona , Centre Civic , Planta -1 i telemàticament en el cas de persones jurídiques

La presentació de la sol·licitud pressuposa el coneixement i l’acceptació de les normes que la regulen.

El període de presentació d’instàncies per a la participació en aquest procés selectiu serà del dia 3 de novembre de 2021 al dia 12 de novembre de 2021 (ambdós inclosos fins les 14 hores.

En el cas que la documentació presentada sigui incorrecta o incompleta, es requerirà al/ a la beneficiari/ària, per tal que en el termini de deu dies hàbils a partir del dia següent a la notificació procedeixi a la seva rectificació o a les esmenes necessàries, amb indicació que si no ho fa així s'entendrà per desistit de la seva sol·licitud.

Els arranjaments s’atorgaran en funció del total d’atorgaments per part de Diputació de Barcelona. Pel que fa a l’edició 2021, és d’1 arranjament al municipi.

1. **PROCEDIMENT DE SELECCIÓ**

L’arranjament s’atorgaran a aquell sol·licitant que obtinguin millor valoració un cop aplicats els criteris objectius determinats a la present base.

Per a la valoració de les sol·licituds presentades, es tindran en compte els següents criteris objectius, aplicats d’acord amb la ponderació indicada.

Els barems contemplen aspectes econòmics i socials:

|  |  |
| --- | --- |
| **CRITERIS A COMPLIR PER LA PERSONA BENEFICIÀRIA** | **PUNTS** |
| Tenir reconeguda una discapacitat igual o superior al 33% | 1 |
| Persona més gran de 80 anys que viu sola o amb una altra persona gran | 1 |
| Tenir reconegut el barem de mobilitat | 1 |
| Tenir reconegut el barem 3ª persona | 1 |
| Grau de dependència nivell I | 1 |
| Grau de dependència nivell II | 1 |
| Grau de dependència nivell III | 1 |
| Ingressos mensuals iguals o inferiors a l’IRSC de l’any en curs en el cas de les persones més gran de 65 anys(\*) i persones discapacitades adultes | 1 |
| Ingressos mensuals iguals o inferiors al doble de l’IRSC de l’any en curs en el cas dels infants (\*\*) | 1 |

*\*Com a ingressos es tindran en compte la pensió o rendiments del treball de la persona beneficiaria.*

*\*\*Com a ingressos es tindran en compte els rendiments del treball dels progenitors*.

1. **TRIBUNAL DE SELECCIÓ**

El Tribunal qualificador estarà format pel següent personal:

President: La Regidoria delegada de Benestar Social Sra. Lluïsa Aliste

Vocals:

* La Treballadora Social Sra. Muntsa Junyent Dalmases
* La Treballadora Social Sra. Montse Angrill Molina

Secretari: L’auxiliar administrativa de Serveis Socials Sra. Roser Asensio Vilella i, amb veu però sense vot.

El Tribunal queda facultat per resoldre els dubtes que sorgeixin i prendre els acords necessaris per al bon ordre del procés selectiu, en el no previst en aquestes bases o per la legislació aplicable.

1. **RESULTAT FINAL**

El resultat final de la selecció concurs serà la suma de les puntuacions obtingudes en la valoració corresponent.

En cas de renúncia de la persona seleccionada, es procedirà a seleccionar el sol·licitant per ordre de puntuació.

En cas d’empat, es prioritzarà l’ordre d’entrada al Registre.

1. **RÈGIM JURÍDIC**

En allò que no es preveu expressament en aquestes bases són d’aplicació la Llei 7/1985, de 2 d’abril reguladora de les Bases de règim local; el Reial decret legislatiu 781/1986, de 18 d’abril, pel qual s’aprova el Text refós de les disposicions legals vigents en matèria de règim local; el Decret legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya; la Llei 39/2015, d’1 d’octubre, de procediment administratiu comú de les administracions públiques, i la resta de legislació concordant.

1. **RECURSOS**

L’acte de resolució de la subvenció esgota la via administrativa.

D’acord amb el que disposen eles articles 123 i 124 de la Llei 39/2015, d’1 d’octubre, del Procediment Administratiu Comú de les Administracions Públiques, contra aquesta resolució podrà interposar-se recurs potestatiu de reposició davant la Junta de Govern Local d’aquest ajuntament, en el termini d’un mes a comptar des de l’endemà de la recepció de la notificació, o bé directament recurs contenciós administratiu davant del Jutjat Contenciós Administratiu de Barcelona en el termini de dos mesos a comptar des de l’endemà al de la recepció de la notificació, de conformitat amb l’article 46 de la Llei 29/1998, de 13 de juliol, de la Jurisdicció Contenciosa-Administrativa.

La Regidoria delegada de Benestar Social

Lluïsa Aliste Sánchez